Hr Kristen Michal

Kliimaministeerium Meie 07.09.23

kliimaminister

Edastatud e-postiga: Kristen.michal@kliimaministeerium.ee

 kerli.ojakivi@kliimaministeerium.ee;

 info@kliimaministeerium.ee

Teavitamiseks

Hr. Tiit Riisalo

Majandus- ja Kommunikatsiooniministeerium

majandus- ja infotehnoloogia minister

Edastatud e-postiga: tiit.riisalo@mkm.ee

 info@mkm.ee

Austatud minister,

Eesti Keemiatööstuse Liit tänab 1. septembril teadmiseks saadetud keskkonnatasude seaduse muutmise seaduse eelnõu ja seletuskirja eest, millele paluti kooskõlastust või arvamust hiljemalt 7. septembriks 2023.

Keskkonnatasude seaduse muutmise seaduse eelnõu (edaspidi KTS) kooskõlastamisele esitamisel viidatakse kiireloomulisusele ja seotusele riigieelarve laekumistega ning liikuvusele koos riigieelarveseaduse paketiga. Kiirustamine, riigieelarve menetluse ajakavaga sidumine ning eelnõu seletuskirjas toodud põhjenduste analüüs näitab selgelt, et tegemist on fiskaaleesmärkide täitmisele suunatud muutusega ning KTS eelnõul puudub otsene seos eelnõus kirjeldatud keskkonnaeesmärkidega. Mida rohkem saastatakse ja mida kõrgemalt seda maksutakse, seda rohkem laekub riigieelarvesse tulusid. Ehk saastamine raha eest on riigile jätkuvalt kasulik. Keskkonnaeesmärkide ja -tasude läbipaistvuse suhtes on hoopis esmatähtis, et keskkonnatasu liigub 100% ulatuses sinna piirkonda ja nendele kohalikele omavalitsustele, kus keskkonnahäiring saastena avaldub. See on tõeline, aus saastaja maksab printsiip.

Käesolevaga esitame esialgsed märkused, sest mõne loetud päevaga on võimatu analüüsida tänases keerulises majandussituatsioonis KTS eelnõu mõju tööstuse konkurentsivõimele ja jätkusuutlikkusele.

1. Eelnõust võime lugeda, et Eesti on võtnud endale kohustusi aastaks 2030 ja 2050 nii kliimamuutustega kohanemise ja nende mõju leevendamise, ringmajandusele ülemineku, elurikkuse ja ökosüsteemide kaitse, kui tervikuna kestliku arengu saavutamise suunal.

Seda peab toetama keskkonnaeesmärkide saavutamist edendav ja ühiskonna ootustele vastav keskkonnakasutuse tasustamise raamistik.

Märkus: Keskkonnaeesmärke, mis peaksid tagama töötleva tööstuse investeerimiskindluse puhtamatesse tehnoloogiatesse, peaks hakkama reguleerima väljatöötatav Kliimaseadus. Kliimaseadus arvatavasti ühest küljest hakkab seni teadmata mahuga piirama keskkonnakasutust, samas KTS fiskaalmeetmena planeerib nn saastaja maksab printsiibi rakendamisega eelarvesse lisatulusid eelarve tasakaalu viimise eesmärgil. Ühiskonna ootustele vastavat keskkonnakasutamise raamistikku ei kooskõlastata 7 kalendripäevaga, vaid seeeeldab laiapõhjalist kaasamist ka keskkonnatasude maksjate endi poolt.

1. Tasumäärad jäätmete, vee ja välisõhu valdkondades on püsinud pikalt muutumatuna ega ole enam adekvaatsed keskkonnakasutuse hinnastamisel.

Märkus: Eelnõus nimetatud argumendile puudub kättesaadav mõjuanalüüs või uuring.

1. Saastetasude muutmise eesmärgiks on „saastaja maksab“ printsiibi senisest tõhusam rakendamine, et seeläbi vähendada saasteainete paiskamist õhku, heitveega saasteainete juhtimist keskkonda ning ladestatavate jäätmete hulka, soodustades taaskasutust.

Märkus: Saateainete vähendamist saavutatakse eelkõige läbi uute tehnoloogiate rakendamise, mis võib nõuda mõnede spetsiifiliste saasteainete puhul täiesti uue tehase ehitamist. Keskkonnatasu, kui fiskaalmeede, sisuliselt ei motiveeri, vaid vastupidi vähendab investeerimisvõimekust. Paljud kliimaeesmärkide saavutamist toetavad uued tehnoloogiad on veel arendamisjärgus ega ole praktikas tööstuses veel rakendatavad. Juhime tähelepanu, et tööstused lähtuvad keskkonda emiteeritavatest heitmetest eelkõige keskkonnakompleksloaga lubatust ja parimast võimalikust tehnikast (PVT). Tegelikult peaks PVT-ga lubatud heitmed olema keskkonnatasu vabad kui lähtuda keskkonna-, mitte fiskaaleesmärgist.

1. Tasumäärade pikaajaline kehtestamine annab ettevõtjatele suurema stabiilsuse ja investeerimiskindluse, mis on oluline investeerimisotsuste tegemisel.

Märkus: Eelnõu tulemusel kasvavad ettevõtete kulud ja väheneb investeerimisvõimekus ehk seaduse muudatus töötab eesmärkidele vastu. Lisaks puudub eelnõus tähtaeg, kui kaua uued tasumäärad kehtima jäävad. Eelnõuga kasvavad ka drastiliselt saastetasumäärad nn. üleloa või loata saasteainete heite eest. Eelnõus puudub nimetatud tasumäärade kehtestamise kriteeriumite kättesaadav põhjendus. Keskkonnaheitmete vähendamine nõuab uute tehnoloogiate juurutamist, mis arvestades tehnoloogiate vähest küpsust, võib võtta 5-10 aastat aega. **Seega peaksid kehtestatavad tasud jääma muutumatuks seadusemuudatuse järel vähemalt aastani 2035. Tähtaegasid fikseerimata jättes ei saa me rääkida mitte mingisugusest ettenähtavusest või investeerimiskindlusest.**

1. Saastetasu määrade kehtestamisel on lähtutud eeskätt saasteaine ohtlikkusest nii, et keskkonnale ja inimtervisele ohtlikumad saasteained oleksid kõrgemalt maksustatud kui vähemohtlikud saasteained. See peab motiveerima saastajaid vähendama ohtlike ainete kasutamist ning asendama neid ohutumate ainetega.

Märkus: Üldiselt võib nimetud ohtlikkuse printsiibiga nõus olla eeldusel, et on olemas alternatiivid, mis võimaldavad asendada protsessi keskkonda vähem koormava tehnoloogiaga ja sisendit vähem ohtlike ainetega. Kui ei, siis oleks vaja eelkõige koostada sotsiaalmajanduslik mõjuanalüüs enne tasumäära kehtestamist. Ohtlike ainete asendamine on üks REACH määrusega kehtestatud printsiipidest, mis on ainete tootjatele kõige keerulisem, kulukam ja teadusmahukam.

1. Välisõhu saastetasude rakendamise eesmärk on lisaks motiveerida saastajaid rakendama keskkonnameetmeid, kasutama parema kvaliteediga kütust ja seadmeid ning seeläbi vähendama õhuheiteid.

Märkus: Soovime täpsustada, milline on parema kvaliteediga kütus ja seadmed. Tuleb arvestada, et tihti ei ole võimalik olemasoleva tehnoloogia korral kütust (täielikult) asendada. Juhime tähelepanu, et keskkonnakompleksloaga ettevõtted kasutavad parimat võimalikku tehnikat, millega on sätestatud heitmete piirnormid. Seega eelnõus nimetatud eesmärgi kirjeldamine on suures osas deklaratiivne.

1. Jäätmete saastetasu tõstmise eesmärgiks on vähendada nii põlevkivijäätmete kui ohtlike jäätmete ladestamist ja soodustada nende taaskasutust, kuivõrd jäätmehierarhiat silmas pidades peab ladestamine olema kõige viimane jäätmekäitluse tasand.

Märkus: Ohtlikuks on klassifitseeritud põlevkivi poolkoks. Põlevkivituhk on tugev leelis ja tema neutraliseerimist ei motiveeri mitte kuidagi keskkonnatasu tõus. Juhime tähelapanu, et põlvkivituhaga planeeritud ringmajanduse projektid ei leidnud toetust Ida-Virumaa Õiglase Ülemineku Fondist ( ÕÜF) kuna Euroopa Komisjon leidis, et tegemist on fossiilse kütusega, mille kasutamine ei toeta Euroopa kliimaeesmärke. Seega ei saa rääkida riigi huvist taaskasutuse suurendamise vastu vaid KTS eelnõu näol on jällegi tegemist maksude ja tasude suurendamisega riigieelarve täitmise eesmärgil.

1. Saastetasude tõstmise tulemusena motiveeritakse saastajaid rakendama keskkonnameetmeid, näiteks kasutama paremaid seadmeid, mis vähendavad heidet nii välisõhku kui veekeskkonda. Jäätmete saastetasu tõstmise tulemusena väheneb ladestatavate jäätmete kogus ja ühtlasi ka seeläbi keskkonda sattuvate ohtlikke ainete kontsentratsioon. Suureneb jäätmete taaskasutus.

Märkus: Nimetatud väide on deklaratiivne, sest saastetasu ei vähenda ladestavate jäätmete mahtu ega sunni kasutama parimaid seadmeid. Meil on juba põlevkiviõli tootmises kasutuses eesrindlikud Petroter ja Enefit 280 tehased, mis on viinud õlitootmise näitajad tunduvalt efektiivsemaks. Tekkivate jäätmete hulk on korrelatsioonis tootmismahtude ja tööhõivega. Tootmismahtude vähendamisel väheneb nii jäätmete maht kui töökohtade arv. Kui tööstusliku tootmise mahu vähenemine või sulgemine on keskkonnale positiivse mõjuga, siis Eesti ja eriti Ida-Virumaa sotsiaalmajanduslikule olukorrale kindlasti mitte. Juhime tähelepanu, et jäätmete kasutust ei saa suurendada pelgalt sellega, et nende jäätmete ladustamist kõrgemalt maksustada. Kasutamiseks tuleb leida sobiv kasutusvaldkond, arvestades seejuures veel täiendavalt jäätmete nii keemiliste kui ka füüsikaliste omadustega.

1. Eelnõukohasel seadusel puudub oluline mõju riigi julgeolekule ja välissuhetele, regionaalarengule ning oluline sotsiaalne, sealhulgas demograafiline mõju.

Märkus: Ilma mõjuanalüüsita pole kiireloomulises eelnõus esitatud väide pädev.

1. **Sihtrühm 1:** põlevkivitööstus. Kõige enam saastetasude tõus mõjutab põlevkivitööstust. Põlevkivitööstuse ettevõtted maksavad nii jäätmete ladestamise tasu kui ka saastetasu saasteainete väljutamise eest välisõhku, veekogusse, põhjavette või pinnasesse.

Märkus: Hüppeliselt kasvavate keskkonnatasude tõusu mõju põlevkivisektorile on teadmata ja prognoosimatu, erinevalt eelnõus kirjeldatud positiivsest keskkonnamõjust.

1. **Sihtrühm 2:** ettevõtted, kelle tegevusega kaasneb välisõhu saastamine, v. a põlevkivitööstus. Sihtrühma suurus on hinnanguliselt 1016 ettevõtet.

Märkus: Sihtrühma suurus 1016 ettevõtet eeldab juba põhjalikumat sotsiaalmajanduslikku analüüsi.

1. **Sihtrühm 3:** ettevõtted, kelle tegevusega kaasneb veesaasteainete juhtimine veekogusse, põhjavette või pinnasesse, v. a põlevkivitööstus. Sihtrühma suurus on hinnanguliselt 344 ettevõtet.

Märkus: Sihtrühma suurus 344 ettevõtet eeldab juba põhjalikumat sotsiaalmajanduslikku analüüsi.

1. **Sihtrühm 4:** ettevõtted, kes tegelevad ohtlike jäätmete kõrvaldamisega. Sihtrühma suurus on kuus ettevõtet.

Märkus: Kuna riigile on ohtlikud jäätmed probleemiks, siis ilmselgelt 6 ettevõtet ei ole piisav ohtlike jäätmete käitlemiseks. Seega vastupidi tuleks ohtlike jäätmete kõrvaldamast ja ringlussevõttu motiveerida, mitte karistada keskkonnatasudega. Ohtlike jäätmete probleem on sügavam seoses Vaivara ohtlike jäätmete käitluskeskusega. Tegemist on infrastruktuuri objektiga, milleta paljud tootmisettevõtted ei saa eksisteerida.  Vaivara ohtlike jäätmete  käitluskeskusest sõltuvate ettevõtete sulgemine vähendab  küll riigis tekkivate jäätmete hulka, kuid selle hinnaks on töökohtade kadumine ja töötleva tööstuse veelgi kiirenev langus. Kui riigi ainukese ohtlikke jäätmeid  ladestava ettevõtte vastuvõtuvõimalused ammenduvad, ja see juhtub õige pea, siis ei aita ka keskkonnatasude tõus. Olukorda halvendab veelgi, et naaberriikide seadusandlus keelab ohtlike jäätmete sisseveo ladestamise eesmärgil.

1. Eelnõu kooskõlastamine, huvirühmade kaasamine ja avalik konsultatsioon

Märkus: Eelnõu kooskõlastamine, huvirühmade kaasamine ja avalik konsultatsioon 7 kalendripäevaga on ennekuulamatu olukord õigusloome eelnõude menetlusprosessis. Seega palume nimetud viide eelnõu seletuskirjast eemaldada ja viidata riigieelarvesse kiirkorras rahaliste vahendite võtmisega tööstustelt Venemaa sõja tõttu erakorraliselt raskes majandussituatsioonis.

**Kokkuvõttes leiame, KTS muutmise seaduse eelnõu täidab selgelt riigieelarve tulude kasvatamise eesmärki ning teeb seda ettevõtete konkurentsivõime languse hinnaga. Eesti Keemiatööstuse Liit kutsub üles KTS muudatust sellisel kujul ja mõjuanalüüsideta mitte rakendama.**

**Kui otsustatakse siiski hea õigusloome ja normitehnika eeskirja eirates seaduse jõustamisega edasi liikuda, siis on vajalik seaduseelnõusse kindlasti sisse viia uute keskkonnatasude kehtima jäämise tähtaeg minimaalselt aastani 2035.**

Olukorras kus Eesti SKP kahaneb mitmendat kvartalit järjest, töötlev tööstus on sügavas languses, energiahinnad ja pangalaenude intressid ettevõtlusele naaberriikidest kõrgemad ning logistikakulud sõjast tingituna kasvanud, on vastutustundetu nõrgestada tööstuse konkurentsivõimet veelgi läbi keskkonnatasude tõusu.

Kuna ettevõtete tegutsemise aluseks on parima võimaliku tehnika dokumendid, siis pole kohane ette heita liigseid keskkonnaheitmeid. Keskkonnaheitmete vähendamiseks on vaja soodustada investeeringuid uute tehnoloogiate kasutusele võtmiseks. Ettevõtlusele kõige raskemal ajal sisendkulude tõstmine vähendab selgelt investeerimisvõimekust ning töötab vastu keskkonna parandamise eesmärkidele.

Eesti on võtnud endale eesmärgi saavutada nominaalne tööjõu tootlikkuse kasv tasemel 110% EL-27 keskmisest (TAIE 2021-2035;). Tootmissisendite kulude pidev suurendamine vähendab lisandväärtust ning kahandab tööjõu tootlikkust. Keskkonnasäästule kutsuvad deklaratiivsed viited ei ole Eesti strateegiliste eesmärkide vastu töötamisel kohaseks õigustuseks. Ettevõtlus ja IT ministri poolt ette valmistatud Tööstuspoliitika 2035 dokument viitab: „Kui me soovime rahvusvahelises konkurentsis püsida ja tõsta oma tööjõu tootlikkuse 110 protsendile Euroopa Liidu keskmisest, on vaja rohkem ühist jõupingutust ja fokusseeritust tegevustes. Jätkates sama tööriistakastiga ja sama pingutusega, me oma majanduses märkimisväärset kvaliteedihüpet ei saavuta“.

Lugupidamisega

/Allkirjastatud digitaalselt/

Hallar Meybaum

tegevdirektor